CELEX: 32020Q1120(01)
Language: fi
Date: 2020-10-09 00:00:00
Title: Alueiden komitean päätös N:o 18/2020 yleisön oikeudesta tutustua alueiden komitean asiakirjoihin

20.11.2020   
               
               
                  FI
               
               
                  Euroopan unionin virallinen lehti
               
               
                  L 391/3
               
            
         ALUEIDEN KOMITEAN PÄÄTÖS N:o 18/2020
         yleisön oikeudesta tutustua alueiden komitean asiakirjoihin
         ALUEIDEN KOMITEAN TYÖVALIOKUNTA, joka
         ottaa huomioon Euroopan unionin toiminnasta tehdyn sopimuksen ja erityisesti sen 15 artiklan 3 kohdan,
         ottaa huomioon Euroopan parlamentin, neuvoston ja komission asiakirjojen saamisesta yleisön tutustuttavaksi 30. toukokuuta 2001 annetun Euroopan parlamentin ja neuvoston asetuksen (EY) N:o 1049/2001 (1),
         ottaa huomioon luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta 23. lokakuuta 2018 annetun Euroopan parlamentin ja neuvoston asetuksen (EU) 2018/1725 (2),
         ottaa huomioon alueiden komitean työjärjestyksen ja erityisesti sen 78 artiklan,
         ottaa huomioon alueiden komitean työvaliokunnan 11. helmikuuta 2003 tekemän päätöksen N:o 64/2003 yleisön oikeudesta tutustua alueiden komitean asiakirjoihin (3),
         ottaa huomioon alueiden komitean työvaliokunnan 17. kesäkuuta 2003 tekemän päätöksen N:o 128/2003 yleisön oikeudesta tutustua alueiden komitean asiakirjoihin sähköisen asiakirjarekisterin kautta,
         sekä katsoo, että Euroopan parlamentti, neuvosto ja komissio kehottavat asetusta (EY) N:o 1049/2001 koskevassa yhteisessä julistuksessaan muita toimielimiä hyväksymään asiakirjojen saamisesta yleisön tutustuttavaksi sisäisiä sääntöjä, joissa otetaan huomioon mainitussa asetuksessa määritellyt periaatteet ja rajoitukset (4),
         katsoo, alueiden komitean työjärjestyksen 78 artiklan 2 kohdan nojalla laadittava luettelo suoraan saatavilla olevista asiakirjoista sekä yleisön asiakirjoihin tutustumista koskevan oikeuden käyttämisen mahdollistavat komitean järjestelyt on yhdistettävä yhteen päätökseen avoimuuden edistämiseksi kansalaisten kannalta,
         ON PÄÄTTÄNYT SEURAAVAA:
         I LUKU
         
            YLEISET MÄÄRÄYKSET
         
         
            1 artikla
            Asiakirjoihin tutustumiseen oikeutetut, soveltamisala ja tutustumisoikeustyypit
            
               1.   Jokaisella unionin kansalaisella sekä jokaisella luonnollisella henkilöllä, joka asuu jossain jäsenvaltiossa, sekä jokaisella oikeushenkilöllä, jolla on sääntömääräinen kotipaikka jossain jäsenvaltiossa, on oikeus tutustua alueiden komitean (jäljempänä ’komitea’) asiakirjoihin asetuksessa (EY) N:o 1049/2001 määriteltyjen periaatteiden, edellytysten ja rajoitusten sekä tämän päätöksen erityismääräysten mukaisesti.
            
            
               2.   Tässä päätöksessä ’komitean asiakirjalla’ tarkoitetaan mitä tahansa asetuksen (EY) N:o 1049/2001 3 artiklan a kohdassa tarkoitettua sisältöä, jonka joku komitean elimistä tai komitean pääsihteeristö on laatinut tai vastaanottanut.
            
            
               3.   Komitea takaa yleisölle pääsyn asiakirjoihinsa II luvussa tarkoitetun rekisterin kautta ja pyynnöstä III luvun mukaisesti.
            
         
         II LUKU
         
            KOMITEAN ASIAKIRJAREKISTERI
         
         
            2 artikla
            
               1.   Perustetaan asetuksen (EY) N:o 1049/2001 11 ja 12 artiklan mukaisesti komitean sisäinen asiakirjarekisteri.
            
            
               2.   Tämän päätöksen liitteenä olevassa luettelossa mainitut komitean asiakirjat ja asiakirjat, joita varten oikeus tutustua asiakirjoihin on myönnetty tämän päätöksen III luvun mukaisesti, ovat rekisterissä suoraan kansalaisten saatavilla sähköisessä muodossa.
            
            
               3.   Komitea voi päättää sisällyttää rekisteriin muita kuin 2 kohdassa mainittuja asiakirjoja. Tällöin komitea päättää kunkin asiakirjan luonteen perusteella joko asettaa asiakirjan rekisterissä suoraan kansalaisten saataville sähköisessä muodossa tai sisällyttää rekisteriin ainoastaan asiakirjan viitenumeron, sen aiheen ja/tai lyhyen kuvauksen sen sisällöstä sekä päivämäärän, jolloin se on vastaanotettu tai laadittu ja kirjattu rekisteriin.
            
         
         III LUKU
         
            MENETTELY, JOKA KOSKEE ASIAKIRJOIHIN TUTUSTUMISTA HAKEMUKSEN PERUSTEELLA
         
         
            3 artikla
            Hakemuksen perusteella saatavilla olevat asiakirjat
            Komitean asiakirjat, joita ei mainita tämän päätöksen liitteenä olevassa luettelossa, ovat mahdollisuuksien mukaan ja pyynnöstä kansalaisten saatavilla, sanotun kuitenkaan rajoittamatta asetuksen (EY) N:o 1049/2001 4 ja 9 artiklassa vahvistettujen rajoitusten soveltamista.
         
         
            4 artikla
            Alkuperäinen hakemus
            
               1.   Esittäminen:
               
                           1.1
                        
                        
                           Hakemus saada tutustua asiakirjoihin on toimitettava komitean pääsihteeristöön kirjallisesti, sähköinen muoto mukaan luettuna, jollain Euroopan talousyhteisössä käytettäviä kieliä koskevista järjestelyistä annetun asetuksen (EY) N:o 1/1958 1 artiklassa tarkoitetuista kielistä (5).
                        
                     
                           1.2
                        
                        
                           Hakemuksen on oltava riittävän täsmällinen ja sisällettävä erityisesti tiedot, joiden perusteella asiakirja tai asiakirjat ovat tunnistettavissa, sekä hakijan nimi ja yhteystiedot.
                        
                     
                           1.3
                        
                        
                           Jos hakemus ei ole riittävän täsmällinen, komitea pyytää hakijaa täsmentämään hakemustaan ja avustaa hakijaa tässä; tällöin vastauksen antamisen määräaika keskeytetään, kunnes komitea saa tarvitsemansa tiedon.
                        
                     
                           1.4
                        
                        
                           Erittäin pitkiä asiakirjoja tai useita asiakirjoja koskevien toistuvien tai perättäisten hakemusten tapauksessa komitea voi neuvotella hakijan kanssa epävirallisesti ratkaisun löytämiseksi.
                        
                     
                           1.5
                        
                        
                           Hakijan ei tarvitse perustella hakemusta.
                        
                     
            
               2.   Käsitteleminen:
               
                           2.1
                        
                        
                           Hakemus saada tutustua komitean hallussa olevaan asiakirjaan toimitetaan hakemuksen kirjaamispäivänä asiakirjoihin tutustumista koskevien hakemusten käsittelystä vastaavalle tiimille, joka antaa ilmoituksen vastaanottamisesta, laatii vastauksen ja toimittaa asiakirjan asetetussa määräajassa.
                        
                     
                           2.2
                        
                        
                           Jos hakemus koskee komitean laatimaa asiakirjaa, johon saatetaan soveltaa jotakin asetuksen (EY) N:o 1049/2001 4 artiklassa tarkoitettua poikkeusta, rekisterin ylläpidosta vastaava tiimi ottaa yhteyttä asiakirjan laatijaan, joka ehdottaa jatkotoimia viiden työpäivän kuluessa.
                        
                     
                           2.3
                        
                        
                           Jos kyse on kolmannelta osapuolelta peräisin olevasta asiakirjasta, jonka osalta on epävarmaa, voidaanko se antaa hakijan tutustuttavaksi, komitea kuulee kolmatta osapuolta ja asettaa tälle vähintään viiden työpäivän määräajan kannanottonsa esittämiseksi arvioidakseen, voidaanko jotakin asetuksen (EY) N:o 1049/2001 4 artiklassa säädettyä poikkeusta soveltaa.
                        
                     
                           2.4
                        
                        
                           Jos komitealle esitetty hakemus koskee toisen toimielimen asiakirjaa, jota kyseinen toimielin ei ole vielä julkaissut, komitea asettaa asiakirjasta vastaavalle toimielimelle vähintään viiden työpäivän määräajan, jotta tämä voi esittää kantansa siihen, voidaanko asiakirja antaa hakijan tutustuttavaksi.
                        
                     
                           2.5
                        
                        
                           Jos kolmannelta osapuolelta tai toiselta toimielimeltä, jolta asiakirja on peräisin, ei saada vastausta asetetussa määräajassa, komitea jatkaa menettelyä.
                        
                     
            
               3.   Päätös:
               
                           3.1
                        
                        
                           Jos oikeus tutustua pyydettyyn asiakirjaan myönnetään, komitea toimittaa pyydetyn asiakirjan hakijalle viidentoista työpäivän kuluessa hakemuksen kirjaamisesta. Osaston A johtaja on vastuussa vastauksista, joilla myönnetään oikeus tutustua pyydettyihin asiakirjoihin.
                        
                     
                           3.2
                        
                        
                           Jos asiakirjaa ei anneta tutustuttavaksi, komitea ilmoittaa hakijalle kirjallisesti viidentoista työpäivän kuluessa hakemuksen kirjaamisesta, mistä syystä hakemus on hylätty kokonaan tai osittain, sekä hakijan oikeudesta esittää uudistettu hakemus. Jos komitea ei anna vastausta asetetussa määräajassa, hakija voi tehdä uudistetun hakemuksen. Pääsihteeri on vastuussa vastauksista, joilla evätään kokonaan tai osittain oikeus tutustua pyydettyihin asiakirjoihin.
                        
                     
                           3.3
                        
                        
                           Poikkeuksellisissa tapauksissa, esimerkiksi silloin, kun hakemus koskee erittäin pitkää asiakirjaa tai erittäin suurta määrää asiakirjoja, 3.1 ja 3.2 alakohdassa säädettyä määräaikaa voidaan jatkaa viidellätoista työpäivällä, edellyttäen että hakijalle ilmoitetaan tästä ennakolta ja että lykkäys perustellaan yksityiskohtaisesti.
                        
                     
                           3.4
                        
                        
                           Osaston A johtaja ja pääsihteeri voivat siirtää 3.1 ja 3.2 alakohdassa tarkoitetut valtuutensa.
                        
                     
         
         
            5 artikla
            Uudistetut hakemukset
            
               1.   Esittäminen:
               
                           1.1
                        
                        
                           Uudistettu hakemus toimitetaan komitealle viidentoista työpäivän kuluessa siitä, kun hakija on vastaanottanut kokonaan tai osittain hylkäävän vastauksen asiakirjaan tutustumista koskevaan hakemukseen, tai siitä, kun alkuperäiseen hakemukseen ei ole vastattu kyseisen määräajan umpeuduttua.
                        
                     
                           1.2
                        
                        
                           Uudistettu hakemus on tehtävä alkuperäistä hakemusta koskevia muodollisia vaatimuksia noudattaen.
                        
                     
            
               2.   Käsitteleminen:
               Tämän päätöksen 4 artiklan 2 kohdan määräyksiä sovelletaan soveltuvin osin myös uudistettujen hakemusten käsittelyyn; komitealla ei ole kuitenkaan velvollisuutta ilmoittaa uudistetun hakemuksen vastaanottamisesta.
            
            
               3.   Päätös:
               
                           3.1
                        
                        
                           Jos oikeus tutustua pyydettyyn asiakirjaan myönnetään, komitea toimittaa pyydetyn asiakirjan hakijalle viidentoista työpäivän kuluessa uudistetun hakemuksen kirjaamisesta. Puheenjohtaja on vastuussa vastauksista, joilla myönnetään oikeus tutustua pyydettyihin asiakirjoihin.
                        
                     
                           3.2
                        
                        
                           Jos asiakirjaa ei anneta tutustuttavaksi, komitea ilmoittaa hakijalle kirjallisesti viidentoista työpäivän kuluessa uudistetun hakemuksen kirjaamisesta, mistä syystä hakemus on hylätty kokonaan tai osittain, sekä tämän käytettävissä olevista oikeussuojakeinoista. Puheenjohtaja on vastuussa vastauksista, joilla evätään kokonaan tai osittain oikeus tutustua pyydettyihin asiakirjoihin.
                        
                     
                           3.3
                        
                        
                           Poikkeuksellisissa tapauksissa, esimerkiksi silloin, kun uudistettu hakemus koskee erittäin pitkää asiakirjaa tai erittäin suurta määrää asiakirjoja, 3.1 ja 3.2 alakohdassa säädettyä määräaikaa voidaan jatkaa viidellätoista työpäivällä, edellyttäen että hakijalle ilmoitetaan tästä ennakolta ja että lykkäys perustellaan yksityiskohtaisesti.
                        
                     
                           3.4
                        
                        
                           Puheenjohtaja voi siirtää 3.1 ja 3.2 alakohdassa tarkoitetut valtuutensa.
                        
                     
         
         
            6 artikla
            Oikeussuojakeinot
            Jos komitea kieltäytyy uudistetun hakemuksen jälkeen antamasta asiakirjaa kokonaan tai osittain tutustuttavaksi tai ei anna vastausta asetetussa määräajassa, hakijalla on mahdollisuus nostaa asiasta kanne komiteaa vastaan tuomioistuimessa ja/tai kannella oikeusasiamiehelle Euroopan unionin toiminnasta tehdyn sopimuksen 263 ja 228 artiklassa tarkoitettujen edellytysten mukaisesti.
         
         
            7 artikla
            Asiakirjojen toimittaminen ja vastauskulut
            
               1.   Asiakirjojen toimittaminen
               
                           1.1
                        
                        
                           Asiakirjat toimitetaan hakijalle paperijäljennöksenä tai sähköisessä muodossa ottaen hakijan toivomukset huomioon täysimääräisesti.
                        
                     
                           1.2
                        
                        
                           Jos komitea tai jokin toinen toimielin on jo luovuttanut asiakirjan ja se on helposti saatavilla, komitea voi helpottaa pyydettyyn asiakirjaan tutustumista ilmoittamalla hakijalle, miten hän voi sen saada.
                        
                     
            
               2.   Vastauskulut
               Hakijalta voidaan laskuttaa 20:n tai useamman A4-sivun kopiointi- ja lähetyskulut. Kulut eivät saa kuitenkaan ylittää kopioinnista ja lähettämisestä todellisesti aiheutuneita kustannuksia. Asiakirjan toimittaminen sähköisessä muodossa on maksutonta.
            
         
         IV LUKU
         
            LOPPUMÄÄRÄYKSET
         
         
            8 artikla
            Täytäntöönpanotoimenpiteet
            Pääsihteerin tehtävänä on toteuttaa tarvittavat toimenpiteet tämän päätöksen soveltamisen varmistamiseksi.
         
         
            9 artikla
            Päätöksen N:o 64/2003 ja päätöksen N:o 128/2003 kumoaminen
            Tällä päätöksellä kumotaan alueiden komitean työvaliokunnan 11. helmikuuta 2003 tekemä päätös N:o 64/2003 yleisön oikeudesta tutustua alueiden komitean asiakirjoihin ja 17. kesäkuuta 2003 tekemä päätös N:o 128/2003 yleisön oikeudesta tutustua alueiden komitean asiakirjoihin sähköisen asiakirjarekisterin kautta.
         
         
            10 artikla
            Voimaantulo
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 9. lokakuuta 2020.
            
               
                  Alueiden komitean työvaliokunnan puolesta
               
               Apostolos TZITZIKOSTAS
               
                  Puheenjohtaja
               
            
         
         
            (1)  EYVL L 145, 31.5.2001, s. 43.
         
            (2)  EUVL L 295, 21.11.2018, s. 39.
         
            (3)  EUVL L 160, 28.6.2003, s. 96.
         
            (4)  EYVL L 173, 27.6.2001, s. 5.
         
            (5)  EYVL P 17, 6.10.1958, s. 385.
      
      
         
            LIITE
            Luettelo alueiden komitean asiakirjoista, jotka ovat suoraan yleisön saatavilla
            1.   Poliittiseen työhön liittyvät asiakirjat
            
            Ehdotukset oma-aloitteisen lausunnon laatimiseksi
            Lausuntojen osoittamiset
            Valiokunnissa käsiteltävät lausuntoluonnokset
            Valiokunnissa käsiteltävät luonnokset suuntaa-antaviksi lausunnoiksi
            Valiokunnissa käsiteltävät selvitysluonnokset
            Valiokunnissa käsiteltävät luonnokset suuntaa-antaviksi selvityksiksi
            Valiokunnissa käsiteltävät päätöslauselmaluonnokset
            Jäsenille valiokuntakokouksia varten annettavat muistiot
            Muutosehdotukset, jotka koskevat valiokunnissa käsiteltäviä lausuntoluonnoksia
            Muutosehdotukset, jotka koskevat valiokunnissa käsiteltäviä luonnoksia suuntaa-antaviksi lausunnoiksi
            Muutosehdotukset, jotka koskevat valiokunnissa käsiteltäviä selvitysluonnoksia
            Muutosehdotukset, jotka koskevat valiokunnissa käsiteltäviä luonnoksia suuntaa-antaviksi selvityksiksi
            Muutosehdotukset, jotka koskevat valiokunnissa käsiteltäviä päätöslauselmaluonnoksia
            Täysistunnoissa käsiteltävät lausuntoluonnokset
            Täysistunnoissa käsiteltävät luonnokset suuntaa-antaviksi lausunnoiksi
            Täysistunnoissa käsiteltävät selvitysluonnokset
            Täysistunnoissa käsiteltävät luonnokset suuntaa-antaviksi selvityksiksi
            Täysistunnoissa käsiteltävät päätöslauselmaluonnokset
            Täysistuntoja varten tarkoitetut muistiot/taustamuistiot
            Muutosehdotukset, jotka koskevat täysistunnoissa käsiteltäviä lausuntoluonnoksia
            Muutosehdotukset, jotka koskevat täysistunnoissa käsiteltäviä luonnoksia suuntaa-antaviksi lausunnoiksi
            Muutosehdotukset, jotka koskevat täysistunnoissa käsiteltäviä selvitysluonnoksia
            Muutosehdotukset, jotka koskevat täysistunnoissa käsiteltäviä luonnoksia suuntaa-antaviksi selvityksiksi
            Muutosehdotukset, jotka koskevat täysistunnoissa käsiteltäviä päätöslauselmaluonnoksia
            Täysistuntojen keskustelupöytäkirjat
            (Euroopan) alueiden komitean lausunnot
            (Euroopan) alueiden komitean suuntaa-antavat lausunnot
            Valiokuntien selvitykset, joissa esitetään perustelut kanteen nostamiselle toissijaisuusperiaatteen noudattamatta jättämisestä tai komitean pakollisen kuulemisen laiminlyömisestä
            (Euroopan) alueiden komitean selvitykset
            (Euroopan) alueiden komitean suuntaa-antavat selvitykset
            (Euroopan) alueiden komitean päätöslauselmat
            Päätökset olla antamatta lausuntoa
            2.   Komitean päätöksentekoelinten organisaatioon ja toimintaan liittyvät asiakirjat
            
            Työjärjestysluonnos
            Muutosehdotukset työjärjestysluonnokseen
            Työjärjestys
            Työjärjestyksen tarkistusta koskevat raportit
            Työvaliokunnan jäsenten valintaa koskevat täysistunnon päätökset
            Valiokuntien perustamista koskevat täysistunnon päätökset
            Työryhmien, neuvoa-antavien sekakomiteoiden, alueidenvälisten ryhmien, erityistyöryhmien ja muiden poliittisten elinten perustamista koskevat työvaliokunnan päätökset
            Puheenjohtajan nimittämistä koskevat täysistunnon päätökset
            Ensimmäisen varapuheenjohtajan nimittämistä koskevat täysistunnon päätökset
            3.   Komitean poliittiseen strategiaan liittyvät asiakirjat
            
            Julkilausumaluonnokset
            Julkilausumat
            Vuosikertomukset
            Toimikauden päätöskertomukset
            Tiivistelmät ja kertomukset komitean lausuntojen vaikutuksesta
            Tiivistelmät ja vuotuiset toimintakertomukset
            Poliittiset painopisteet
            Toimikausien alussa laadittavat poliittiset ohjelmat
            Komitean valiokuntien työohjelmat
            4.   Komitean elinten työskentelyyn liittyvät asiakirjat
            
            
               Työvaliokunnan asiakirjat
            
            Kokoonpanot
            Kokouskutsut
            Esityslistaluonnokset
            Läsnäololuettelot
            Työvaliokunnan muistiot
            Kokouskalenterit
            Pöytäkirjat
            
               Puheenjohtajakokous
            
            Esityslistat
            
               Täysistunnon asiakirjat
            
            Kokouskutsut
            Esityslistaluonnokset
            Pöytäkirjat
            Läsnäololuettelot
            Ulkopuolisten vierailijoiden puheenvuorot
            
               Komitean valiokuntien asiakirjat (kohdassa 1 mainittujen lisäksi) sekä neuvoa-antavien sekakomiteoiden, työryhmien, alueidenvälisten ryhmien, erityistyöryhmien ja muiden komitean poliittisten elinten asiakirjat
            
            Poliittiset painopisteet (toimintasuunnitelmiin ja työohjelmiin sisältyvät)
            Toimikausien alussa laadittavat poliittiset ohjelmat
            Toimintakertomukset ja aihekohtaiset kertomukset
            Suositukset
            Kokoonpanot
            Kokouskutsut
            Esityslistaluonnokset
            Pöytäkirjat
            Läsnäololuettelot
            Ehdotukset komitean kotipaikan ulkopuolisesta toiminnasta
            Teemakeskusteluihin tai lausuntoihin liittyvät esittelyt
            
               Puheenjohtajisto
            
            Puheenjohtajan puheenvuorot
            Varapuheenjohtajien puheenvuorot
            
               Jäsenet
            
            Jäsenten nimeämiset
            Jäsenten eroilmoitukset
            Jäsenten toimikauden päättymiset
            Jäsenten ilmoitukset taloudellisista sidonnaisuuksista
            
               Kulut ja korvaukset
            
            Säännöt matkakulujen korvaamisesta ja kiinteämääräisen matkapäivärahan ja kiinteämääräisen kokouspäivärahan maksamisesta komitean jäsenille
            
               Poliittisten ryhmien asiakirjat
            
            Ryhmien perustaminen
            Valiokuntien puheenjohtajien ja komitean puheenjohtajan väliset kokoukset
            Kokouskutsut
            Esityslistat
            
               Seminaarit ja konferenssit
            
            Kokous-, seminaari- ja konferenssikutsut
            Seuranta-asiakirjat
            5.   Komitean verkostojen ja foorumien asiakirjat
            
            
               Eurooppalainen alueellisen yhteistyön yhtymä (EAYY)
            
            Rekisteri
            Kansalliset päätökset
            
               Toissijaisuusperiaatteen toteutumisen seurantaverkosto
            
            Toissijaisuusperiaatetta koskevat työohjelmat
            Toissijaisuusperiaatetta käsittelevät vuosikertomukset
            Tutkimukset
            Toissijaisuusperiaatetta käsittelevien konferenssien esityslistat
            Esitteet
            Kuulemisia koskevat raportit
            Toissijaisuusperiaatteen toteutumisen seurantaverkoston kumppaneiden toimittamat asiakirjat
            
               Eurooppa 2020 -foorumi
            
            Seurantakertomukset
            Jäsenluettelot
            
               Toimivaltajaon foorumi
            
            Toimivallan jakoa koskevat tutkimukset
            6.   Tiedotus- ja tutkimustoimintaan liittyvät asiakirjat
            
            
               Strategiset asiakirjat
            
            Komitean viestintästrategiat
            Vuotuiset viestintäsuunnitelmat
            Vuotuiset viestintäkertomukset (edellisen vuoden toimista)
            
               Muut asiakirjat
            
            Lehdistötiedotteet
            Sähköiset uutiskirjeet (jaetaan verkkosivustolla olevan tilauspalvelun kautta)
            
               Tapahtumien (konferenssien, pyöreän pöydän keskustelujen, julkisten kuulemistilaisuuksien, työpajojen jne.) organisointi
            
            Kutsut yleisölle avoimiin kokouksiin (konferensseihin, pyöreän pöydän keskusteluihin, julkisiin kuulemistilaisuuksiin, työpajoihin jne.)
            Tiedot jäsenille komitean järjestämistä tapahtumista
            Komitean järjestämien tapahtumien ohjelmat/esityslistat
            Yhteenvedot/analyysit/arviot komitean järjestämistä tapahtumista
            
               Komitean toteuttamat tutkimukset
            
            Tutkimukset
            Työvaliokunnan hyväksymät tutkimusohjelmat
            
               Jäsenoppaat
            
            Opas esittelijöille
            Opas jäsenille
            7.   Asiakirjat, jotka liittyvät muihin tahoihin ylläpidettäviin suhteisiin
            
            Yhteistyösopimukset
            Yhteydenpito eurooppalaisten ja kansainvälisten toimielinten ja elinten kanssa
            Yhteydenpito jäsenvaltioiden kanssa
            Yhteydenpito paikallis- ja alueviranomaisten kanssa
            Yhteydenpito kansainvälisten organisaatioiden kanssa
            Yhteydenpito järjestöjen kanssa
            Eurooppalaiset alueellisen yhteistyön yhtymät
            8.   Hallintoon, suunnitteluun ja raportointiin liittyvät komitean asiakirjat
            
            
               Palvelukseenotto ja harjoittelujaksot
            
            Ilmoitukset avoimista toimista
            Virkamiesten palvelukseen ottamista, kansallisten asiantuntijoiden tilapäistä siirtoa ja harjoittelujaksoja koskevat tietosuojaselosteet
            Tilapäisesti komiteaan siirrettyihin kansallisiin asiantuntijoihin sovellettavat säännöt
            Komitean harjoitteluohjelmaa koskevat säännöt
            Säännöt komitean osallistumisesta yksiköissään työskentelevien harjoittelijoiden harjoittelujaksojen alussa ja lopussa aiheutuneiden todellisten matkakulujen rahoittamiseen
            
               Hankintamenettelyt
            
            Ostotoimeksiantojen yleiset ehdot (arvoltaan vähäiset sopimukset)
            Julkisiin hankintamenettelyihin liittyvät tietosuojaselosteet
            Virallisessa lehdessä julkaistut hankintailmoitukset
            Virallisessa lehdessä julkaistut jälki-ilmoitukset
            Arvoltaan vähäisten ja keskisuurien sopimusten julkaiseminen etukäteen
            Luettelo komitean edellisenä vuonna allekirjoittamista arvoltaan vähäisistä ja keskisuurista sopimuksista
            Luettelo komitean edellisenä vuonna allekirjoittamaan puitesopimukseen perustuvista erillissopimuksista ja tilauslomakkeista
            
               Väärinkäytösten paljastamista koskevat säännöt ja ilmoitukset johtavien virkamiesten viranhoitoon kuulumattomasta toiminnasta
            
            Tietosuojaseloste, joka liittyy tietosuojaan väärinkäytösten paljastamisprosessien aikana
            Säännöt väärinkäytösten paljastamisesta
            Komitean ja OLAFin väliset hallinnolliset järjestelyt
            Vuotuiset tiedot entisten johtavien virkamiesten ammattitoiminnasta palvelussuhteen päätyttyä